అవతారం (2014 సినిమా)

అవతారం 2014, ఏప్రిల్ 18న విడుదలైన తెలుగు భక్తిరస చలనచిత్రం. కోడి రామకృష్ణ దర్శకత్వం వహించిన ఈ చిత్రంలో రాధిక కుమారస్వామి, భానుప్రియ, రిషి నటించగా, ఘంటాడి కృష్ణ సంగీతం అందించాడు. సింహరాశిలో పుట్టిన అమ్మాయికోసం అక్కమ్మ దేవత ఒక రాక్షసుడిని ఎలా ఓడించిందన్న కథాంశంతో చిత్రం రూపొందింది. ఇది తమిళంలో మీండుమ్ అమ్మన్ పేరుతో, హిందీలో ది పవర్ అవతారంగా విడుదలైంది.

కథా నేపథ్యం 
అక్కమ్మ దేవత (భాను ప్రియ) ఎనిమిది కొండలపై వెలసివుంటుంది. గరుల కోట శక్తులు బంధించడంతో అక్కమ్మ దేవతకు శక్తులు లేకుండా పోయాయి. సింహరాశిలో పుట్టిన వారు తమకు తాముగా అగ్నికి బలైతే ఆ గరుల కోట శక్తుల నుంచి అక్కమ్మ దేవతకు విముక్తి లభిస్తుంది. అందుకోసం, చిన్ననాటి నుంచి అక్కమ్మ దగ్గరే పుట్టి పెరిగిన నలుగురు అక్కచెల్లెళ్ళు అగ్నికి బలై అక్కమ్మని దుష్టశక్తుల చెర నుండి విడిపిస్తారు. ఆ తరువాత అక్కమ్మ, ఆ నలుగురిని తన చెల్లెళ్ళుగా స్వీకరించగా, ఈ ఐదుగురు కలిసి ఆ గ్రామాన్ని కాపాడుతుంటారు. అదే గ్రామంలో పుట్టిన రాజేశ్వరి (రాధిక) ఈ అక్కమ్మ చెల్లెళ్ళను పూజిస్తూ ఒంటరిగా బతుకుతూ ఉంటుంది. గ్రామంలోని రాజా కుటుంబానికి చెందిన ప్రసాద్ (రిషి) బంధువులు ఆస్తి కోసం ప్రసాద్ ని పిచ్చివాడిని చేస్తారు. రాజేశ్వరి అతన్ని మార్చే ప్రయత్నంలో 1000 సంవత్సరాలకు వచ్చే అన్ని గ్రహాల కూటమి వల్ల కర్కోటకుడు (సత్య ప్రకాష్) భూమిపైకి వస్తాడు. భూ ప్రపంచాన్ని నాశనం చేసి తన వశం చేసుకోవాలనుకున్న కర్కోటకుడి సింహరాశిలో పుట్టిన రాజేశ్వరి వల్ల తనకు మరణగండం ఉందని తెలుస్తుంది. ఆ తరువాత ఏం జరిగిందనేది మిగతా కథ.

నటవర్గం 
 రాధిక కుమారస్వామి (రాజేశ్వరి)
 భానుప్రియ (అక్కమ్మ దేవత)
 సత్య ప్రకాష్ (కర్కోటకుడు)
 రిషి (ప్రసాద్)
 బలిరెడ్డి పృథ్వీరాజ్
 అన్నపూర్ణ

సాంకేతికవర్గం 
 రచన, దర్శకత్వం: కోడి రామకృష్ణ
 నిర్మాత: ఎం. యుగేందర్ రెడ్డి
 మాటలు: రాజేంద్రకుమార్
 సంగీతం: ఘంటాడి కృష్ణ
 ఛాయాగ్రహణం: శ్రీ వెంకట్
 కూర్పు: హరి నందమూరి

పాటలు 
ఈ చిత్రానికి ఘంటాడి కృష్ణ సంగీతం అందించాడు.

మూలాలు

ఇతర లంకెలు 
 

2014 తెలుగు సినిమాలు
కోడి రామకృష్ణ దర్శకత్వం వహించిన సినిమాలు
భానుప్రియ నటించిన చిత్రాలు